BMT: Ukrainada o'lganlar besh mingdan oshdi
BMT hisobicha talofatlar 5086 odam. Sharqda esa bo'lginchilar kattaroq hududlarni qo'lga kiritishga harakat qilayapti.
Oxirgi to'qqiz kunda BMT Ukrainada 262 odam o'lganini aytmoqda. Bu orada, Rossiya rahbari Vladimir Putin Ukraina hukumatini sharqda zo'ravonliklarni avj oldirayotganlikda ayblamoqda. Rossiyaga xayrixoh bo'lginchilar esa Kiyev bilan tinchlik haqida ortiq muzokara qilmoqchi emas. Donetskda o'zini rahbar deb e'lon qilgan Aleksandr Zaxarchenko, aksincha, sharqda kattaroq hududlarni qo'lga kiritishga harakat qilamiz, deydi. Zaxarchenko qo'li ostidagi kuchlarga hujumga zo'r berishni buyurgan. Donetskda payshanba kuni trolleybus o'qqa tutilib, kamida 13 odam nobud bo'lgan edi. Taraflar esa voqeada bir-birini ayblayapti. Ukraina Bosh vaziri Arseniy Yatsenyuk bu "rus terrorchilari"ning ishi, deydi. Rossiya Tashqi ishlar vaziri Sergey Lavrov buni Ukraina kuchlarining ig'vosi va dahshatli jinoyat deya ta'riflayapti. Xalqaro amnistiya tashkiloti hujumni qoralamoqda. NATO Bosh kotibi Yens Stoltenberg Ukraina sharqida rus qo'shinlari va qurollari soni oxirgi oylardan ortganini aytmoqda. Moskva esa Ukraina mojarosiga bevosita aralashayotganini qat'iyan rad etadi.